**Mandátna zmluva**

***uzatvorená v zmysle § 566 a nasl. zákona č. 513/1991 Zb. Obchodného zákonníka v znení neskorších predpisov***

*(ďalej len* ***„zmluva“*** *v príslušných gramatických tvaroch)*

**Odborný autorský dohľad (OAD) pre projekt, resp. stavbu s názvom:**

**„Most na ceste III/2413 ev. číslo 66019-01 Vlkanová“**

(ďalej ako „**stavba**“)

*medzi nasledovnými zmluvnými stranami:*

**Mandant**: **Banskobystrický samosprávny kraj**

Sídlo: Námestie SNP č. 23, 974 01 Banská Bystrica

Právna forma: samostatný územný samosprávny a správny celok SR zriadený zákonom NR SR č. 302/2001 Z. z. o samospráve vyšších územných celkov v znení neskorších predpisov

Štatutárny orgán: Ing. Ján Lunter, predseda Banskobystrického samosprávneho kraja

IČO: 37828100

DIČ: 2021627333

Bankové spojenie: Štátna pokladnica

Číslo účtu: SK92 8180 0000 0070 0038 9679

Telefón/fax 048/4325111, 048/4325527

**(ďalej len ako „mandant“ na strane jednej)**

a

**Mandatár:**

Adresa, sídlo:

Právna forma a zápis

v príslušnom registri:

Štatutárny orgán:

IČO:

IČ pre DPH:

DIČ :

Bankové spojenie:

Číslo účtu:

Telefón:

E-mail:

**(ďalej len „ mandatár“ na strane druhej a spolu s mandantom ako „zmluvné strany“)**

**Čl. 1**

**Predmet zmluvy:**

* 1. Predmetom tejto Zmluvy je záväzok mandatára zabezpečiť pre mandanta v jeho mene a na jeho účet a za dojednanú odplatu odborný autorský dohľad v rámci realizácie stavby s názvom „Most na ceste III/2413 ev. číslo 66019-01 Vlkanová“ (ďalej ako „OAD“)v rozsahu, obsahu a spôsobom dohodnutým podľa tejto Zmluvy (ďalej ako „predmet zmluvy“).

1.2 Mandant sa zaväzuje za riadne a včasne podľa tejto Zmluvy vykonaný odborný autorský dohľad, resp. predmet zmluvy zaplatiť mandatárovi dojednanú odplatu a poskytnúť mu pri plnení predmetu zmluvy nevyhnutnú súčinnosť.

**Čl. 2**

**Rozsah a obsah predmetu:**

* 1. V rámci predmetu zmluvy, resp. odborného autorského dozoru, mandatár plní pre mandanta nasledovné činnosti:
* účasť na odovzdaní staveniska a odovzdanie smerových a výškových bodov zhotoviteľovi stavby,
* sledovať postup výstavby z  technického a technologického hľadiska a  kontrolovať dodržiavanie podmienok stanovených v projektovej dokumentácii k stavbe, vo všeobecne záväzných právnych predpisoch a technických normách,
* vyjadrovať sa k návrhom zhotoviteľa stavby na zmeny projektovej dokumentácie z technického i technologického hľadiska a zúčastňovať sa konaní na zmeny stavby pred dokončením,
* vyjadrovať sa k požiadavkám zhotoviteľa stavby na tzv. naviac práce, t. j. práce nad rozsah projektovej dokumentácie,
* účasť na operatívnych a kontrolných dňoch stavby,
* účasť na odovzdaní a prevzatí stavby alebo jej časti, v súlade s dohodnutými, alebo všeobecne záväznými právnymi predpismi,
* vyjadrovať sa k porovnaniu výsledkov prieskumov so skutočnosťou zistenou pri zemných prácach a v prípade odlišných výsledkov v spolupráci so špecialistom pre geotechniku prijímať návrh doplnkových riešení,
* na požiadanie mandanta, alebo z podmienok vyplývajúcich zo spracovanej a schválenej projektovej dokumentácie zúčastniť sa na kontrole a preberaní konštrukčných vrstiev, stavebných konštrukcií resp. konštrukčných prvkov, ktoré sú rozhodujúce pri realizácii jednotlivých objektov stavby, ako napr. základových škár, podložia, výstuže, pilót, atď.,
* na základe zistených skutočností vyjadrovať sa k prípadným zmenám stavebných a technologických postupov,
* v prípade potreby predkladať stanoviská a vysvetľovať problémy spojené s nejasnosťami vyplývajúcimi z vyhotovených projektových dokumentácii,
* v prípade, že skutkový stav zistený na stavenisku nezodpovedá predpokladom v projektovej dokumentácii, navrhovať technické riešenie vyvolanej zmeny, vrátane komplexného projekčného spracovania zmeny technického riešenia
* na výzvu stavebného dozoru je povinný sa dostaviť na stavbu do 3 dní, v mimoriadnych prípadoch do 24 h,
* v prípade zložitých riešení a v prípade potreby stanoviska jednotlivých špecialistov odborného autorského dohľadu je povinný dodať svoje stanovisko v dohodnutom termíne stanovenom podľa zložitosti riešení,
* je povinný zaujať stanovisko k dodržaniu projektových parametrov verejnej práce v zmysle zákona č. 254/1998 Z. z. v znení neskorších predpisov z pohľadu odborného autorského dohľadu,
* zaujíma stanovisko s vysvetlením a návrhom riešenia k prípadným skrytým vadám,
* zabezpečiť vypracovanie záverečnej správy odborného autorského dohľadu o priebehu stavby,

**Čl. 3**

**Spôsob vykonávania odborného autorského dohľadu:**

* 1. Odborný autorský dohľad bude vykonávaný s vynaložením všetkej potrebnej odbornej starostlivosti. Mandatár sa zaväzuje svoj záväzok vykonať riadne a poctivo, s vynaložením odbornej starostlivosti, v záujme a podľa pokynov mandanta, inak mu v plnom rozsahu zodpovedá za škodu.
	2. Svoju činnosť bude mandatár uskutočňovať v súlade so záujmami mandanta, ktoré mandatár pozná alebo musí poznať a podľa jeho pokynov, zápisov a dohôd oprávnených pracovníkov zmluvných strán a v súlade s vyjadreniami a rozhodnutiami dotknutých subjektov a všeobecne záväznými právnymi predpismi. Mandatár nie je viazaný pokynmi mandanta, pokiaľ tieto sú v rozpore so všeobecne záväznými právnymi predpismi alebo dobrými mravmi.
	3. Rozhodnutia z odborného autorského dohľadu sa budú zaznamenávať bez zbytočného odkladu do stavebného denníka, alebo listom adresovaným mandantovi.
	4. Čas nevyhnutný na odborný autorský dohľad (t. j. skutočný počet hodín, potrebný na výkon činnosti podľa Zmluvy) potvrdí osoba oprávnená konať vo veciach technických za mandanta.
	5. Odborný autorský dohľad bude vykonávať mandatár (odborne spôsobilá osoba) osobne, prípadne zmluvnými stranami prizvaní špecialisti, ktorých prizvanie musí vopred písomne odsúhlasiť mandant. Ich činnosť bude koordinovať osoba oprávnená rokovať vo veciach technických za mandanta a mandatár. Mandatár vyhlasuje, že má oprávnenie na vykonávanie činností vyplývajúcich z predmetu zmluvy, ku ktorým sa zaviazal na základe tejto Zmluvy. V prípade zložitých riešení a v prípade potreby účasti špecialistov, mandatár dodá mandantovi svoje stanovisko v termíne, ktorý bude dohodnutý podľa rozsahu riešeného problému, inak bez zbytočného odkladu.
	6. V prípade porušenia povinnosti mandatára vykonávať činnosti osobne alebo v prípade porušenia povinnosti žiadať predchádzajúci súhlas od mandanta s prizvaním špecialistov, mandatár zodpovedá mandantovi za škodu tým spôsobenú.
	7. Záväzok vyplývajúci z predmetu zmluvy, na splnenie ktorého sa mandatár zaviazal, je povinný uskutočňovať podľa pokynov mandanta a v súlade s jeho záujmami. Mandatár je povinný bezodkladne oznámiť mandantovi všetky okolnosti, ktoré zistil pri zariaďovaní záležitostí podľa predmetu zmluvy, ktoré môžu mať vplyv na zmenu jeho pokynov.
	8. Mandatár je povinný :
1. dodržiavať všetky právne a technické predpisy vzťahujúce sa na vykonávanie jeho povinností vyplývajúcich z predmetu zmluvy,
2. vykonať predmet zmluvy v záujme mandanta zodpovedne, riadne a poctivo, s odbornou

starostlivosťou, plniť pokyny mandanta v súlade s právnymi predpismi.

**Čl. 4**

**Podklady a spolupôsobenie mandanta:**

* 1. Podklady pre odborný autorský dohľad:
* kópie stavebných povolení a ohlásení stavebných objektov stavby, vrátane dokladov vyplývajúcich z prerokovania projektovej dokumentácie v stavebnom a vodoprávnom konaní;
* časový harmonogram stavebných prác doručený zhotoviteľom ku dňu odovzdania a prevzatia staveniska.
	1. Mandant zabezpečí pre odborný autorský dohľad primerané organizačno-technické predpoklady, najmä zabezpečí prístup k stavebnému denníku zhotoviteľa stavby každodenne počas celej pracovnej doby.
	2. Mandant bude pravidelne a včas bez odkladov oboznamovať mandatára so všetkými skutočnosťami a okolnosťami, ktoré môžu ovplyvňovať jeho výkon.
	3. Požiadavky zhotoviteľa stavby na odborný autorský dohľad zásadne nárokovať prostredníctvom osoby oprávnenej konať vo veciach technických za mandanta.
	4. Mandant sa zaväzuje, že počas plnenia predmetu zmluvy poskytne mandatárovi v rozsahu nevyhnutne potrebnom spolupôsobenie, spočívajúce najmä v odovzdaní doplňujúcich údajov, spresnení podkladov, vyjadrení a stanovísk, ktoré sa nachádzajú u mandanta a ktorých potreba vznikne v priebehu plnenia tejto Zmluvy. Toto spolupôsobenie poskytne mandatárovi najneskoršie do 3 dní od jeho preukázateľného vyžiadania. V osobitných prípadoch je možné obojstranne dohodnúť individuálny termín spolupôsobenia.
	5. Za právnu a vecnú správnosť podkladov poskytnutých mandatárovi zodpovedá mandant.
	6. Za technickú správnosť a vhodnosť podkladov, ktoré poskytne mandant mandatárovi, nesie zodpovednosť mandant. Za správnosť a vhodnosť ostatných podkladov (získaných od tretích osôb) nesie zodpovednosť subjekt, ktorý ich mandatárovi poskytol. Povinnosťou mandatára je upozorniť mandanta, alebo ten subjekt, ktorý poskytol podklady na nesprávnosť, alebo nevhodnosť dodaných podkladov v lehote najneskôr do 5 dní odo dňa ich doručenia.
	7. Mandatár zodpovedá za škodu na veciach prevzatých od mandanta na zariadenie záležitosti a na veciach prevzatých pri jej zariaďovaní od tretích osôb, ibaže túto škodu nemohol odvrátiť ani pri vynaložení odbornej starostlivosti.

**Čl. 5**

**Čas plnenia:**

* 1. Odborný autorský dohľad podľa tejto Zmluvy, resp. predmet zmluvy, sa bude vykonávať v nasledovnom časovom rozsahu:
* Termín začatia: dňom odovzdania staveniska a jeho prevzatia

 zhotoviteľom stavby,

* Termín ukončenia: dňom kolaudácie stavby.

**Čl. 6**

**Odplata a platobné podmienky:**

* 1. Odplata mandatára za uskutočnený odborný autorský dohľad podľa tejto Zmluvy, je stanovená dohodou zmluvných strán v súlade so zákonom NRSR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z. v znení neskorších predpisov, pričom v odmene sú zahrnuté všetky náklady, ktoré mandatárovi pri plnení predmetu zmluvy vzniknú.
	2. Počet hodín potrebných pre požadované činnosti odborného autorského dohľadu je uvedený v tabuľke č. 1, ktorá tvorí neoddeliteľnú súčasť tejto Zmluvy.
	3. Maximálna celková odplata mandatára celkom za dohodnutý odborný autorský dohľad podľa tejto Zmluvy predstavuje:

|  |  |  |  |  |
| --- | --- | --- | --- | --- |
| Počet hodín | Hodinová sadzba | Cena bez DPH | DPH 20 % | **Cena vrátane DPH** |
| **84** | €/hod | € | € | € |

* 1. Zmluvné strany sa dohodli, že odplatu za jednotlivú uskutočnenú činnosť odborného autorského dohľadu podľa tejto Zmluvy mandant uhradí mandatárovi jednou faktúrou.
	2. Skutočný odborný autorský dohľad bude podložený kópiami zápisov o odbornom autorskom dohľade na stavbe a počtom potvrdených hodín oprávneným zamestnancom mandanta vo veciach technických. Potvrdený odborný autorský dohľad v počte hodín zohľadňuje spravidla celodenný pracovný čas a do výkonu sa započítava počet hodín, potrebný na spracovanie doplnkov, alebo iných stanovísk, či riešení, požadovaných mandantom.
	3. V prípade, že dôjde k predčasnému ukončeniu tejto Zmluvy, bude mandatár fakturovať práce, ktoré boli rozpracované ku dňu jej ukončenia, mandantovi vo výške vzájomne dohodnutého rozsahu vykonaných činností odborného autorského dohľadu, a to podielom z dohodnutej maximálnej celkovej ceny podľa čl. 6 ods. 6.3 Zmluvy, a to pre jednotlivé činnosti odborného autorského dohľadu vyplývajúce z predmetu zmluvy uvedené v čl. 2 Zmluvy.
	4. Vystavená faktúra bude spĺňať náležitosti v zmysle § 74 zákona č. 222/2004 Z. z. o dani z pridanej hodnoty. V prípade, že faktúra nebude spĺňať všetky náležitosti daňového dokladu alebo nebude obsahovať všetky jej súčasti, ktoré má obsahovať, mandant je oprávnený vrátiť ich mandatárovi do 15 dní od doručenia na doplnenie alebo prepracovanie. V tomto prípade sa preruší plynutie lehoty splatnosti a nová lehota splatnosti začne plynúť doručením kompletnej faktúry.
	5. Splatnosť faktúry je 30 dní od dňa doporučeného doručenia faktúry do podateľne mandanta. Faktúra musí mať všetky náležitosti daňového dokladu. Faktúra sa považuje za zaplatenú dňom odpísania príslušnej úhrady z účtu mandanta.

**Čl. 7**

**Sankcie:**

* 1. Mandant má právo na zmluvnú pokutu od mandatára, vo výške 100 € :
1. v prípade, že mandatár nebude vykonávať svoje povinnosti, ktoré mu vyplývajú z rozsahu

a obsahu predmetu zmluvy (čl. 2) a na splnenie ktorých sa zaviazal v súlade s touto Zmluvou, za každé porušenie jednotlivo;

1. za každú neospravedlnenú neúčasť mandatára na kontrolných dňoch stavby,  za každý kontrolný deň, ak písomnú pozvánku dostal minimálne 3 pracovné dni pred konaním kontrolného dňa;
2. za nesplnenie dohodnutých termínov vyriešenia technických problémov stavby jednotlivo, za každý nesplnený termín,
3. za každú neospravedlnenú neúčasť na odovzdaní a prevzatí stavby alebo jej časti, vrátane dohodnutých alebo všeobecne záväznými právnymi predpismi stanovených skúšok, ak bol vyrozumený o tom minimálne tri pracovné dni vopred.

Zaplatením zmluvnej pokuty nie je dotknutý nárok mandanta na náhradu škody, ktorá mu vznikne v dôsledku takéhoto konania zo strany mandatára.

Ospravedlnenou neúčasťou mandatára sa na účely čl. 7 ods. 7.1 písm. b) a d) tejto Zmluvy rozumie každé preukázateľné oznámenie mandatára o jeho neúčasti, ktoré mandatár doručí mandantovi aspoň 2 dni vopred (napr. písomne/e-mailom na adresy uvedené v tejto zmluve).

Zmluvné strany prehlasujú, že výšku zmluvnej pokuty považujú za primeranú, pretože pri rokovaniach o dohode o výške zmluvnej pokuty prihliadali na hodnotu a význam touto zmluvnou pokutou zabezpečovanej povinnosti.

V prípade oneskorenia mandanta s úhradou faktúr má mandatár právo účtovať mandantovi úroky z omeškania podľa § 369a Obchodného zákonníka.

O použití ktorejkoľvek zo sankcií mandant bezodkladne upozorní mandatára a mandatár mandanta.

**Čl. 8**

**Zákaz prevodu zmluvných záväzkov:**

* 1. Každá zo zmluvných strán sa zaväzuje , že neprevedie nijaké práva a povinnosti (záväzky) vyplývajúce z tejto Zmluvy, resp. ich časť na iný subjekt bez predchádzajúceho písomného súhlasu druhej zmluvnej strany.
	2. V prípade porušenia tejto povinnosti, bude zmluva o prevode (postúpení) zmluvných záväzkov neplatná.
	3. V prípade porušenia povinnosti jednou zo zmluvných strán, je druhá zmluvná strana oprávnená od Zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od Zmluvy doručené druhej zmluvnej strane.

**Čl. 9**

**Ukončenie zmluvy**

* 1. Ak nie je v tejto Zmluve uvedené inak, tak na jej zánik sa primerane použijú ustanovenia § 566 až 576 zákona č. 513/1991 Zb. Obchodného zákonníka v znení neskorších predpisov.
	2. Zmluvné strany sa dohodli, že túto Zmluvu možno ukončiť výpoveďou ktorejkoľvek zo zmluvných strán.
	3. Mandant môže Zmluvu kedykoľvek čiastočne alebo v celom rozsahu vypovedať. Ak výpoveď neurčuje neskoršiu účinnosť, nadobúda účinnosť dňom keď sa o nej mandatár dozvedel alebo mohol dozvedieť. Od účinnosti výpovede zo strany mandanta je mandatár povinný nepokračovať v činnosti, na ktorú sa výpoveď vzťahuje. Je však povinný mandanta upozorniť na opatrenia potrebné na to, aby sa zabránilo vzniku škody bezprostredne hroziacej mandantovi nedokončením činnosti mandatárovi vyplývajúcej z predmetu zmluvy.
	4. Mandatár môže Zmluvu vypovedať s účinnosťou ku koncu kalendárneho mesiaca nasledujúceho po mesiaci, v ktorom bola výpoveď doručená mandantovi, ak z výpovede nevyplýva neskorší čas. Ku dňu účinnosti výpovede zaniká záväzok mandatára vyplývajúci z predmetu zmluvy. Ak by týmto prerušením mohla vzniknúť mandantovi škoda, je mandatár povinný ho upozorniť, aké opatrenia je potrebné urobiť na jej odstránenie.
	5. V prípade ukončenia Zmluvy pred jej riadnym uplynutím v zmysle čl. 5 Zmluvy je mandatár povinný bezodkladne odovzdať mandantovi všetky ním zabezpečené podklady a podklady, ktoré získal v rozsahu poskytnutej súčinnosti mandanta podľa tejto Zmluvy.
	6. Pri predčasnom ukončení Zmluvy má mandatár právo na pomernú časť odmeny vzhľadom na rozsah ním už uskutočnenej činnosti vyplývajúcej z predmetu zmluvy.

**Čl. 10**

**Záverečné ustanovenia :**

* 1. Práva a povinnosti zmluvných strán neupravené touto Zmluvou sa riadia príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ustanoveniami ostatných súvisiacich právnych predpisov platných v SR.
	2. Akékoľvek zmeny alebo doplnky tejto Zmluvy je možné uskutočniť len písomne formou dodatkov k tejto Zmluve podpísaných oprávnenými zástupcami zmluvných strán.
	3. Táto Zmluva má............strán a je vyhotovená v štyroch vyhotoveniach, z ktorých dve obdrží mandant a dve jej vyhotovenia mandatár. Všetky prípadné dodatky k nej musia byť vyhotovené v rovnakom počte.
	4. Táto Zmluva nadobúda platnosť dňom podpisu oprávnených zástupcov zmluvných strán a účinnosť dňom nasledujúcim po dni zverejnenia tejto Zmluvy na webovom sídle mandanta v zmysle § 47a zákona č. 40/1964 Zb. Občianskeho zákonníka v znení neskorších predpisov.
	5. Zmluvné strany prehlasujú, že budú spolupracovať tak, aby bol predmet zmluvy splnený v najlepšej možnej miere. Za týmto účelom sa budú zmluvné strany bez omeškania vzájomne informovať o všetkých okolnostiach, ktoré by bránili riadnemu splneniu predmetu zmluvy.
	6. Akékoľvek ustanovenie tejto Zmluvy, ktoré je neplatné, nezákonné alebo nevynútiteľné podľa platného práva, bude neúčinné len v rozsahu, v akom túto neplatnosť, nezákonnosť alebo nedostatok či stratu vynútiteľnosti postihuje právo, bez akéhokoľvek vplyvu na zostávajúce ustanovenia Zmluvy. Zmluvné strany sa zaväzujú nahradiť takéto ustanovenie novým ustanovením, ktoré bude platné a účinné a čo najlepšie zodpovedá jeho pôvodne zamýšľanému účelu.
	7. V prípade, ak bude podľa tejto Zmluvy potrebné doručovať inej zmluvnej strane akúkoľvek písomnosť, doručuje sa táto písomnosť na adresu zmluvnej strany uvedenú v záhlaví tejto Zmluvy, dokiaľ nie je zmena adresy písomne oznámená zmluvnej strane, ktorá písomnosť doručuje. V prípade, ak sa písomnosť aj pri dodržaní týchto podmienok vráti nedoručená, zmluvné strany si dohodli, že účinky doručenia nastávajú tretím dňom po vrátení zásielky zmluvnej strane, ktorá zásielku doručuje.
	8. Zmluvné strany prehlasujú, že túto Zmluvu uzavreli slobodne a vážne, neuzavreli ju v tiesni ani za nápadne nevýhodných podmienok, pozorne si ju prečítali, porozumeli jej a nemajú proti jej forme a obsahu žiadne námietky, čo potvrdzujú vlastnoručnými podpismi.
	9. Mandatár sa zaväzuje byť riadne zapísaný v registri partnerov verejného sektora po dobu trvania tejto zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „Zákon o registri partnerov verejného sektora“). Mandatár sa zaväzuje zabezpečiť, aby aj jeho subdodávatelia v zmysle § 2 ods. 1 písm. a) bod 7 Zákona o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo Zákona o registri partnerov verejného sektora. Mandatár je povinný na požiadanie mandanta predložiť všetky zmluvy so subdodávateľmi. Porušenie ktorejkoľvek z povinností mandatára podľa tohto odseku tohto článku zmluvy je jej podstatným porušením Zmluvy a zakladá právo mandanta na odstúpenie od tejto zmluvy s právnymi účinkami ukončenia zmluvy ex nunc a právo mandanta požadovať zaplatenie zmluvnej pokuty vo výške 100,- Eur. Zaplatením zmluvnej pokuty nie je dotknuté právo mandanta požadovať od mandatára náhradu škody, ktorá nesplnením vyššie uvedených povinností mandatára vznikne mandantovi.
	10. Zmluvné strany vyhlasujú, že sú si vedomé všetkých následkov vyplývajúcich z tejto Zmluvy, že ich zmluvná voľnosť nie je ničím obmedzená a že im nie sú známe okolnosti, ktoré by im bránili platne uzavrieť túto Zmluvu. V prípade, že taká okolnosť existuje zodpovedajú za škodu, ktorá vznikne druhej zmluvnej strane na základe tohto vyhlásenia.
	11. Zmluvné strany prehlasujú, že si Zmluvu prečítali, jej obsahu porozumeli a na znak súhlasu ju podpisujú.

Neoddeliteľnou súčasťou tejto Zmluvy je príloha č.1: **Špecifikácia ceny za odborný autorský dohľad.**

V Banskej Bystrici, dňa ............... 2019 V Banskej Bystrici, dňa .....................2019

**Za mandanta: Za mandatára:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Ján Lunter

predseda

Banskobystrického samosprávneho kraja